সাক্ষাৎকারগুলো পড়লে কিছু বিষয় পরিষ্কার হয়, যেমন: সাফল্যের কোনো শর্টকাট নেই, প্রোগ্রামিং সহজে শেখার কোনো উপায় নেই। আর যারা কম্পিউটার সায়েন্স পড়ছে, তারা কেবল প্রোগ্রামিং করবে কিন্তু অন্য বিষয়গুলো পড়বে না, সেই ভুল ধারণাও সাক্ষাৎকারগুলো পড়লে ভাঙ্গবে। আর আমাদের সফটওয়্যার ইন্ডাস্ট্রির তথাকথিত নেতারা প্রায়ই অভিযোগের সুরে বলেন, বিশ্ববিদ্যালয়ের সিলেবাস আধুনিক নয়, যুগপযুগী নয়। কিন্তু চার বছরের কম্পিউটার সায়েন্স ও ইঞ্জিনিয়ারিংয়ের জন্য বিশ্ববিদ্যালয়গুলোতে যেই সিলেবাস আছে, তা যথেষ্টই আধুনিক এবং সেগুলো পড়েই কিন্তু বাংলাদেশের শিক্ষার্থীরা মাইক্রোসফট, গুগল, ফেসবুক-এর মতো প্রতিষ্ঠানে কাজ করছে। তারা বরং পলিটেকনিক ইনস্টিটিউটগুলোর পাঠক্রম ও পাঠ্যপুস্তক উন্নয়নের দাবি জানাতে পারেন, যাতে করা আরো অনেক ছেলেমেয়ে আমাদের সফটওয়্যার ইন্ডাস্ট্রিতে কাজের সুযোগ পায়, আর সফটওয়্যার কোম্পানীগুলোও দক্ষ প্রোগ্রামার পায়।